text: Ung mand død efter overfald
  30 juli 2011 kl. 08.08
  Politiet bekræfter, at 23-årige Dennis Kaufmann Larsen er død efter et voldsomt overfald for godt en uge siden.
  Forrige fredag blev Dennis Kaufmann Larsen fundet liggende livløs på Akseltorv i Kolding. Han blev lagt i kunstigt koma på sygehuset,
  og en scanning viste, at han havde fået blødninger i hjernen.
  Tirsdag aften blev der holdt en mindehøjtidelighed på Akseltorv, hvor omkring 100 familiemedlemmer og venner mødte op, men det er først nu, at også politiet officielt bekræfter, at Dennis Kaufmann Larsen er afgået ved døden.
  
  Sigtelsen kan ændre sig
  Èn af de to formodede gerningsmænd, en 19-årig mand, sidder lige nu varetægstfængslet sigtet for overfaldet. Politiet vil ikke udelukke, at
  sigtelsen mod gerningsmændene kan ændre sig
  - Obduktionen må så vise, hvad sigtelsen skal ændres til, siger vicepolitikommissær Svend Holm fra politiet i Kolding til Ritzau.
  Spørgsmålet er nemlig, om den 23-årige selv havde nogle skrøbeligheder, der var medvirkende til, at han døde af slaget. Eller om han faldt så uheldigt, at det mere var faldet end slaget, der blev fatalt.
  